Božić u vrijeme moje bake

Zamolila sam svoju baku kako se nekada slavio Božić i kakvi su bili običaji. Baka mi je svaki detalj pažljivo opisala, toliko slikovito sam ja pokušala zamisliti kako je to bilo. Sada ću ja pokušati opisati tako slikovito kao što je meni baka. Na Badnjak su svi imali pune ruke posla, muškarci su pekli pečenicu i postavljali bor u stalak kojega su sami izradili u obliku križa, žene su pripremale kolače i hranu, od kolača su bile gibanice i suhi kolači od somljetih čvaraka, od jela je bila domaća kokošja juhica i purica sa mlincima. Djeca su kitila bor sa kuglicama i papirićima od Božićnih bombona od kojih su napravili mašne. Večer su djeca sa nestrpljenjem čekala. Najstariji član obitelji sa djetetom ili više djece je išao po slamu uz upaljenu svijeću i raspelom, izmolili su molitvu Očenaš i ulazili u kuću u kojoj su čekali ostali članovi obitelji uz svijetlo svijeće, slamu su stavili pod stol i nastavili sa molitvom i zamolili Boga da im da zdravlja, i plodnost usjeva pa i male dječice tko je imao jedno dijete. Nakon molitve stariji član koji je donio slamu je dvije slamke slame stavio pod stolnjak u obliku križa, onda su stavljali hranu na stol. Nakon večere djeca su pod stolom se koprcala i igrala u slami a ponekad su našli i pokoji bombon, svi koji su mogli išli su na polnoćku. Na Božićno jutro su pod borom našli jabuke koje su rasle u njihovom šljivaru. Poslije Božićne mise su išli u posjet bližoj familiji i susjedima čestitat Božić.

 Autor : P.S.

 Izvor : baka Ankica Markuz